## Ivace+i Internacional organitza un cicle de tallers sobre 'e-commerce' i internacionalització en mercats estratègics

*** Els tallers, gratuïts, se centren en els mercats d’Alemanya, els Estats Units i el Marroc
* S’analitzaran errors i encerts d’estratègies reals executades en plataformes en cada un dels mercats seleccionats**

Ivace+i Internacional ha organitzat un nou cicle de tallers sobre *e-commerce* i internacionalització que forma part del seu programa de suport a la internacionalització digital.

La directora general d’Emprenedoria i Internacionalització, Ester Olivas, ha destacat l’aposta per “donar suport a les empreses de la Comunitat Valenciana amb un complet paquet d’iniciatives que conté mentories, ajudes econòmiques i tallers formatius”.

La primera mesura consistix en una programació de tallers a càrrec de personal expert en mercats estratègics com Alemanya, els Estats Units i el Marroc, a través dels quals es prendran com a referència experiències d’èxit amb l’objectiu de conéixer errors i encerts concrets en la implementació d’estratègies.

Després de la celebració dels tallers “en els quals volem aportar informació pràctica i útil per a les empreses”, les empreses participants podran mantindre reunions individuals amb els ponents amb l’objectiu que “aprofiten al màxim esta iniciativa”, ha indicat Ester Olivas.

**Detall tallers**

El primer taller, gratuït, se celebrarà el pròxim 10 d’abril, i porta per títol ‘Marketplaces nínxol com a estratègia B2C d’exportació a Alemanya’. En este taller s’analitzaran les diferents opcions d’entrada al mercat alemany a través d’estratègies dirigides al consumidor.

A més, les empreses participants coneixeran les diferents fases de la posada en marxa del *marketplace* The Fair Cottage, la *startup* amb seu a Berlín i fundada en 2021 i plataforma que dona cabuda a proveïdors del sector de l’equipament per a esports a l’aire lliure, amb la sostenibilitat com a valor afegit.

El segon taller se celebrarà el 18 d’abril amb el lema ‘Explorant oportunitats: Ecommerce B2B als Estats Units’.

En este taller, s’analitzarà el canal *e-commerce* als Estats Units com a via d’entrada i consolidació en este mercat i es farà un recorregut a través de la seua evolució en els últims anys, tractant d’identificar les tendències i oportunitats actuals per a les  empreses que tinguen com a objectiu intensificar la seua presència en el canal en línia.

A més, s’analitzarà el cas real d’una estratègia d’entrada en la plataforma de venda a l’engròs Faire, amb més de 100.000 marques independents a través de l’experiència de la responsable de vendes de Soruka, l’empresa especialitzada en la fabricació de bosses a partir de pells reciclades com a resposta al repte mediambiental.

**Kezakoo el Marroc**

El tercer dels tallers programats fins a la data, que es veuran ampliats en les pròximes setmanes, se centra en el mercat del Marroc i porta per títol ‘Navegant pel negoci de marketplaces al Marroc’, en el qual s’analitzaran els actors clau, la dinàmica de compradors i venedors, la logística i l’ecosistema de pagaments en línia.

El cas d’èxit analitzat és Kezakoo, elegida *startup* web de l’any en 2014 en els Maroc Web Awards, i empresa social més estimada d’Àfrica (Premi POESAM Orange 2015).

En este taller, que se celebrarà el 30 de maig, destaca la participació d’Ahmed Lahlou, expert en estratègia i gestió de *marketplaces* a Àfrica, amb gran experiència en estratègies de creixement i dinàmiques del mercat en línia i reconegut pel seu impacte transformador en l’educació al Marroc a través de Kezakoo.

Fecha: 30/03/2024